เปิดแฟ้ม 21 หุ้นผลงานโดดเด่น Q2 กำไรทะยาน 2 เท่าตัว!
เปิดแฟ้ม 21 หุ้นผลงานไตรมาส 2/60 โดดเด่น! กำไรทะยาน 2 เท่าตัว! INET ,CHOW ,HARN , PPS ,ASIAN นำทีม
18 ส.ค. 2560

หลังจากผ่านช่วงการประกาศผลการดำเนินงานไตรมาส 2/60 ไปแล้วเมื่อวันที่ 15 สิงหาคม 60 โดยผลประกอบการของบริษัทจดทะเบียนในตลาดหุ้น (บจ.) มีตัวเลขเฉลี่ยอยู่ที่ประมาณ 2.20 แสนล้านบาท ซึ่งเป็นตัวเลขที่ลดลงจากช่วงเดียวกันเมื่อปีก่อน (ไตรมาส 2/59) ประมาณ 10%
อย่างไรก็ตาม ถึงแม้ผลประกอบการรวมยังปรับตัวลดลง แต่ยังคงมีบจ. ที่ยังสามารถทำกำไรในไตรมาสดังกล่าวได้อย่างโดดเด่น แม้จะเป็นภาวะที่ตลาดหุ้นยังคงซบเซาทาง “ข่าวหุ้นธุรกิจออนไลน์” จึงได้ทำการสำรวจผลประกอบการของบริษัทจดทะเบียนในตลาดฯ ที่ไตรมาส 2/60 กำไรมีการเติบโตเกิน 190% จากไตรมาสเดียวกันเมื่อปีก่อน และใช้เกณฑ์การคัดเลือกเฉพาะบริษัทที่มีการซื้อขายสม่ำเสมอ หรือมีสภาพคล่อง
ทั้งนี้จะพบว่ามีบจ.ที่เข้าเกณฑ์ดังกล่าวทั้งหมด 21 บจ. ด้วยกันดังนี้ INET ,CHOW ,HARN , PPS ,ASIAN ,BKD ,BANPU ,SPVI ,JWD ,BRR  ,DEMCO ,SUPER  ,CWT  ,MONO ,JMT ,TRC ,ERW ,PCSGH ,ORI  ,SALEE  และWHA โดยมองว่าบจ.ดังกล่าวข้างต้นนั้น ยังมีความสามารถที่จะทำผลประกอบการให้ออกมาเป็นที่น่าประทับใจอย่างต่อเนื่องในไตรมาสถัดไปได้ หลังจากที่ 6 เดือนมีอัตราการทำกำไรได้สูงในภาวะตลาดหุ้นที่ยังคงซบเซา
ตารางแสดงผลประกอบการไตรมาส 2/60 และผลประกอบการช่วง 6 เดือนแรกของปี 60
 
อันดับที่ 1 บริษัท อินเทอร์เน็ตประเทศไทย จำกัด (มหาชน) หรือ INET รายงานผลการดำเนินงานไตรมาส 2/60 (รวมบริษัทย่อย) สิ้นสุดวันที่ 30 มิ.ย.60 มีกำไรสุทธิ 209.57 ล้านบาท เพิ่มขึ้น 3489% จากช่วงเดียวกันเมื่อปีก่อนมีกำไรสุทธิ 5.84 ล้านบาท
โดยผลการดำเนินงานในช่วงดังกล่าวที่เพิ่มขึ้น เนื่องจากบริษัทมีรายได้จากการให้บริการและการขายเพิ่มขึ้นจำนวน 212.87 ล้านบาท ซึ่งปัจจัยหลักเกิดจากรายได้การให้บริการ Co-Location เพิ่มขึ้นร้อยละ 31 บริการเชื่อมต่ออินเทอร์เน็ต (Internet Access) และบริการ EDC Network เพิ่มขึ้น และมีรายได้อื่นๆ เพิ่มขึ้น สาเหตุหลักเกิดจากบริษัทมีกำไรพิเศษจากการโอนเปลี่ยนสภาพประเภทเงินลงทุนในบริษัทร่วม และกำไรจากการขายหุ้นของบริษัท เน็ตเบย์ จากัด (มหาชน)

อันดับที่  2 บริษัท เชาว์ สตีล อินดัสทรี้ จำกัด (มหาชน) หรือ CHOW รายงานผลการดำเนินงานไตรมาส 2/60 (รวมบริษัทย่อย) สิ้นสุดวันที่ 30 มิ.ย.60 มีกำไรสุทธิ 74.93 ล้านบาท เพิ่มขึ้น 3237% จากช่วงเดียวกันเมื่อปีก่อนมีกำไรสุทธิ 2.25ล้านบาท
โดยผลการดำเนินงานในช่วงดังกล่าวที่เพิ่มขึ้น เนื่องจากบริษัทมีรายได้รวมจำนวน 1,218.13 ล้านบาท เพิ่มขึ้น 633.86 ล้านบาท หรือร้อยละ 108.49 จากช่วงเดียวกันของปีก่อนบริษัทมีรายได้รวม 584.27 ล้านบาท

อันดับที่ 3 บริษัท หาญ เอ็นจิเนียริ่ง โซลูชั่นส์ จำกัด (มหาชน) หรือ HARN รายงานผลการดำเนินงานไตรมาส 2/60 (รวมบริษัทย่อย) สิ้นสุดวันที่ 30 มิ.ย.60 มีกำไรสุทธิ 31.01 ล้านบาท เพิ่มขึ้น 1201% จากช่วงเดียวกันเมื่อปีก่อนมีกำไรสุทธิ 2.38 ล้านบาท
โดยผลการดำเนินงานในไตรมาสดังกล่าวเพิ่มขึ้นเนื่องจากบริษัทมีรายได้จากการขายและบริการเพิ่มขึ้น 338.72 ล้านบาท หรือเพิ่มขึ้น 119%

อันดับที่  4 บริษัท โปรเจค แพลนนิ่ง เซอร์วิส จำกัด (มหาชน) หรือ PPS รายงานผลการดำเนินงานไตรมาส 2/60 (รวมบริษัทย่อย) สิ้นสุดวันที่ 30 มิ.ย.60 มีกำไรสุทธิ 19.54 ล้านบาท เพิ่มขึ้น 942% จากช่วงเดียวกันเมื่อปีก่อนมีกำไรสุทธิ 1.87 ล้านบาท
โดยผลการดำเนินงานไตรมาสเพิ่มขึ้น เนื่องจากบริษัทมีรายได้เพิ่มขึ้นจากการดำเนินงาน 30.21 ล้านบาท จากการรับรู้รายได้โครงการซึ่งกำลังดำเนินการต่อเนื่องจากปีก่อน ขณะที่ได้รับงานโครงการขนาดใหญ่ทั้งงานภาครัฐและเอกชน ขณะที่มีค่าใช้จ่ายรวมลดลงจากงวดเดียวกันเมื่อปีก่อน

อันดับที่  5 บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN รายงานผลการดำเนินงานไตรมาส 2/60 (รวมบริษัทย่อย) สิ้นสุดวันที่ 30 มิ.ย.60 มีกำไรสุทธิ 94.39 ล้านบาท เพิ่มขึ้น 917% จากช่วงเดียวกันเมื่อปีก่อนมีกำไรสุทธิ 9.27 ล้านบาท
โดยผลการดำเนินงานในไตรมาสดังกล่าวมีกำไรเพิ่มขึ้นหลังจากบริษัทมียอดขายเพิ่มขึ้นจากปริมาณขายอาหารสัตว์และอาหารสัตว์น้ำที่เพิ่มขึ้น และราคาขายที่ปรับตัวขึ้นสูงในกลุ่มผลิตภัณฑ์กุ้งและหมึก รวมทั้งบริษัทได้รับสิทธิประโยชน์ทางภาษีจาก BOI และมีผลขาดทุดสะสมยกมา ทำให้อัตราภาษีในไตรมาส 2/60 ยังคงเป็นศูนย์
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆการตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน
 